બાવળિયાએ કોંગ્રેસ અને ભાજપ બેઉને બરાબર રમાડ્યાંઃ કોંગ્રેસવાળા એવા વહેમમાં રહ્યા કે હવે એ પક્ષ નહિ છોડે અને એમને આગામી લોકસભા ચૂંટણી લડાવી શકાશે. ભાજપને બાવળિયા આવે તો સૌરાષ્ટ્રના ત્રણ જિલ્લામાંથી (અમરેલી, ગીર સોમનાથ અને મોરબી) વિધાનસભામાં ભાજપનું ખેતર સાવ બોળું થઈ ગયું છે એટલે કોળી મતોનો લાભ થશે. હજી બીજી વિકેટો પાડવાની છે. વિધાનસભે કોંગ્રેસી બાજુએ બેસતા એક પટેલ નેતા અને કોળી નેતાને ઝાળમાં લેવાની યોજના સક્રિય છે. ભાજપનો દાવો ભલે હોય કે અમને તમામ 26 બેઠકો મળવાની છે, પણ અંદરખાને 11 બેઠકો મળી જવાની હોવાના અંદાજને કારણે જ કોંગ્રેસના ગઢમાં ગાબડાં પાડવાં અનિવાર્ય બન્યાં છે. બાવળિયા ભાજપની મજબૂરીનો બરાબર લાભ લઈ શક્યા એટલે સવારે કોંગ્રેસ છોડીને ભાજપમાં જોડાયા અને સાંજ પહેલાં તો મંત્રીમંડળમાં સામેલ પણ થઈ ગયા. બે કહ્યાગરા અને નિરુપદ્રવી મંત્રીઓ રણછોડભાઈ ફળદુ અને પરબતભાઈ પટેલનાં મંત્રીપદાં કાપીને બાવળિયાને ત્રણ ખાતાં પણ આપી દેવાયાં. ભાજપના નિષ્ઠાવંતો તો ખાતાં વગરના મંત્રી રહેવા પણ તૈયાર છે. પક્ષમાં ત્રાગાં કરનારાઓનો વારો કાઢી લેવાની પરંપરા હોવાથી એ વાકેફ છે. ત્રાગું કરીને નાણા ખાતું મેળવનારા નાયબ મુખ્યમંત્રી નીતિન પટેલ ભણી સૌની મીટ છે.